交通專員嘅工作
唔係剩係同停車牌、交通信號有關
佢嘅工作仲包括設計城市同街道
一座城市最有價值嘅資源
包括本身嘅街道
街道亦都係一種我哋成日睇唔到嘅資產
過去六年紐約嘅經驗可以睇到
呢種資產係可以升級嘅
改造街道可以好快、好平
可以有即時效果
兼且可以係一種潮流
你只需要換個角度去睇
呢點好重要
因為我哋宜家生活嘅係都市年代
歷史上第一次大部分人都住喺城市
聯合國估計 40 年內全球人口增加一倍
所以，城市規劃對我哋未來好關鍵
彭博市長 2007 年提出紐約計畫嘅時候
佢已經意識到呢一點
個計畫指出
城市好似全球市場嘅商品一樣
如果我哋想繼續發展、繁榮
吸引多一百萬有意移居紐約嘅人移居
我哋就需要關注
生活質素、基礎設施嘅效率
對於好多其他城市嚟講
紐約嘅街道一直都好似
一部好多年前就已經停播嘅動畫片一樣
呢個係上世紀 50 年代嘅時代廣場
唔計科技創新、文化轉變、政治變遷
呢個係 2008 年嘅時代廣場
呢 50 年無好大嘅變化
我哋致力將計畫重新對焦
務求提升交通效率至極致
為巴士、單車營造更多便利條件
令街道安全到每個人都可以用
我哋制定咗一份清晰嘅行動規劃
有目標，有基準
訂立目標係好重要
因為如果你想改變大城市嘅發展方向
你需要知道你會去邊同點解
城市佈局反映咗喺街道設計裏面
而喺設計裏邊
要做到行車分隔
先至令車輛可以快速行駛
但咁樣，往往忽略咗街道其他用途
我哋一開始就做咗一啲早期調查
睇下紐約街道係點樣用
我哋發現紐約係無凳嘅城市
好似呢張相咁
啲人坐喺消防喉度
完全唔係世界級城市應有嘅模樣
（笑聲）
對有小朋友嘅父母唔好
對老人家唔好
對零售商唔好
對消防喉都唔好
更加唔好講警察要成日要拉人
所以我哋努力解決呢樣嘢
可能新方法嘅最好證明
就係時代廣場
每日平均有 35 萬人經過嗰度
但啲人好多年前就已經想改變一下
佢哋換路牌，改行車線
用盡一切方法搞好時代廣場
但事與願違
過馬路既危險，又難，又混亂
呢啲方法一啲都無用
所以我哋用另一種方法
規模更加大嘅方法
用第二個角度睇街道
我哋花六個月做事前研究
我哋由 42 街至到 47 街封閉 Broadway
劃出新嘅 2.5 英畝嘅行人專用區
臨時工程物料係成個計劃
好重要嘅一部分
因為我哋可以用佢嚟了解運作過程
你哋可能都知，市長非常重視數據
所以，呢個實驗係數據話事
如果新做法可以改善交通、車流、安全
對商業有益
我哋可以繼續用
但如果冇效、冇害
我哋可以將街道回復返以前嘅樣
因為呢啲工程物料只係暫時
就好似買嘢一樣
唔要啲嘢可以擺返去，咁就冇傷肝啦
但實驗結果係壓倒性
交通改善咗，路面更加安全
五間新旗艦店進駐
我哋一次徹徹底底勝利
今日，時代廣場係
全球前十名嘅零售集中地
今次係好重要嘅經驗
因為交通同公共空間之間
再唔係零和遊戲
每個工程項目都有自己嘅驚喜所在
而時代廣場咁多個驚喜入邊
其中一個就係
啲人好快佔用咗個空間
我哋一移走橙色水桶
人就湧入條街
好似 Star Trek 裏面嘅情節
啲人之前都唔係度
突然間全部人都出現
我唔知佢哋之前喺邊
但喺嗰一刻，佢哋就出現啦
不過咁樣有個問題
因為街上設施仲未送到
於是乎我哋去一間園藝用品店
買咗幾百張草坪凳
我哋將草坪凳裝設喺街上
草坪凳於是成為人討論嘅話題
封路唔係重點
重點係嗰啲草坪凳
「你覺得啲凳點呀？ 」
「你鐘唔鐘意凳嘅顏色？ 」
所以如果你手上有
一個大型、富爭議嘅計劃
就諗下嗰啲草坪凳啦
（笑聲）
呢個係時代廣場嘅最終設計
佢會有一個平嘅地面
成塊地都係平嘅
水晶裝飾會加設喺地板之間
咁樣可以反射廣告燈箱嘅光
為成條街道帶嚟一份新活力
我哋覺得呢種設計令到哋方好靚
係世界新嘅靚景，名不虛傳咁靚
今年 12 月
我哋會為第一階段嘅施工剪綵
所有工程、公共空間項目
我哋都有同本地公司
商人保持密切合作
佢哋打理空間、植物，搬動設施
呢度係梅西百貨前面
梅西百貨係我哋今次項目
一個重大支持者
因為佢哋意識到行人越多，生意越好
宜家我哋已經喺成個城市做咗呢啲項目
呢度係布魯克林嘅 Bed-Stuy
你可以睇到有畀車用嘅短柱係度
但其實支柱冇需要
所以我哋油曬成條街
用環氧樹脂鋪路
將三角形行人島同
Grand Avenue 嘅商店連埋一齊
形成一個新嘅公共空間
空間有利 
Grand Avenue 嘅舖頭做生意
喺布魯克林嘅 DUMBO
我哋做咗同樣嘅嘢
呢個係我哋一個早期項目
我哋用油漆同花盆
用一個禮拜改造
一個污糟、廢置嘅停車場
項目實行三年內
嗰度嘅零售額提高咗 172%
係同區嘅兩倍
利用油漆同物料，我哋嘅進展好快
與其我哋花幾年慢慢規劃
電腦慢慢模擬
我哋倒不如切實咁
用油漆同臨時物料完成佢
因為方法可唔可行嘅證據
唔喺電腦模型入邊
而係喺現實街道
咁樣仲可以同油漆玩遊戲添
我哋係紐約 5 個區總共設立咗
50 個新嘅行人專用區
我哋將 26 英畝嘅馬路變成行人路
我認為我哋成功嘅其中一個原因
就係帶動模仿風氣
自從我哋改造時代廣場之後
你周圍都可以見到改善工程
無論喺波士頓、芝加哥
三藩市、墨西哥城
定係布宜諾斯艾利斯
你講得出嘅都有
呢度係洛杉磯
佢哋連我哋街上面嘅綠點都抄埋
或者我要好好強調
相比傳統建築方法
新方法可以令到交通變得好快
我哋仲將呢種快趣嘅方法
應用到我哋嘅單車項目裏邊
我哋六年就已經將單車
變成紐約一種交通工具
呢樣係我可以光明正大咁講
（掌聲）
以前紐約踩單車都幾危險
但係宜家紐約已經變成
全美其中一個單車城市
所以我哋之後好快鋪設咗單車徑網絡
呢份係 2007 年嘅地圖
而 2013 年就係咁樣
我哋已經興建咗 350 英里長嘅單車徑
我好鐘意呢個，因為佢望落去好簡單
襟一襟滑鼠，佢哋就出現
我哋仲有新嘅街道設計
美國第一條單車泊位
有保安措施嘅單車徑
（掌聲）
我哋升起泊位保護單車
效果非常之好
單車數目急升
對於所有人
包括行人、踩單車嘅人同司機
受傷機會都跌咗一半
同時我哋起咗 30 英里
有保安措施嘅單車徑
宜家你喺全美國都可以見到
呢啲單車徑起緊
呢度，你可以睇到我哋嘅措施有效
代表踩單車人數嘅藍色線不停上升
綠色線表示單車徑嘅數目
黃色線表示受傷人數
受傷人數基本上無點變
你會發現係咁大型嘅擴建之後
受傷人數無增加到
所以事實話畀我哋聽，安全一直喺度
只係唔係每個人都鐘意新單車徑
幾年前曾經有過一宗訴訟引起媒體關注
一份布魯克林報紙曾經將
我哋喺 Prospect Park West 嘅單車徑
叫做「 加沙地帶以外
最受爭議嘅土地 」
（笑聲）
呢啲就係我哋做嘅嘢
所以，如果你繼續讀落去
你會發現民眾係走喺傳媒同政客之前
我覺得大部分政客
見到呢啲調查結果都好開心
64% 紐約人支持呢啲單車徑
今個夏天，我哋落實咗城市單車系統
全美最大嘅單車租用系統
我哋有 6000 部單車
同 330 個分佈得好近嘅單車站
自從計劃開始
使用人次已經達到 300 萬
使用里程達到 700 萬英里
足以圍繞地球 280 圈
就係呢條細嘅藍色鎖匙
你可以踩單車去市區
日常使用率持續上升
每日平均喺紐約街上踩單車嘅人數
已經達到三萬六千人
最高試過八月份四萬四千人
琴日已經有四萬人
用紐約城市單車系統
每架單車每日平均使用六次
我諗你平時喺街上
都可以睇到租單車踩嘅人
以前，踩單車嘅人睇落去
就好似左邊嗰個男人咁
著到好似忍者咁嘅單車郵差
但宜家，踩單車嘅人呼應著紐約嘅面貌
佢哋好多元化
無論年輕嘅、老嘅、白嘅、黑嘅
女嘅、細嘅，都踩住單車
單車每個人都負擔得起
而且安全、方便我哋周圍去
個轉變實在係好大
我哋仲將呢種方法
應用到我哋巴士上面
紐約有全北美最大
亦係最慢嘅巴士團隊
所有人都知要穿過城市
你行路仲快過搭巴士
所以我哋著手紐約最塞嘅地方
設立咗六條巴士快速轉乘路線
57 英里長嘅巴士專線
上車前你先喺自動售票處畀錢
我哋劃出巴士專線，唔畀其他車用
如果其他車用嗰條線
會有相機影低，會有罰款
個方法好成功
我諗作為交通專員我最鐘意嘅一刻
係我哋啟動城市單車嗰日
我喺第一大道嘅安全單車徑
踩住城市單車嘅單車
我望下周圍
行人安全企喺行人島上
交通暢通
雀仔唱歌
（笑聲）
巴士喺專線行得好快
太好啦
呢個就係六年前嘅樣
所以由紐約呢件事我哋知道
短時間內改善街道係有可能嘅
工程唔會貴，仲可以產生即時效應
可以好受歡迎
你只需要重新想像下你身邊嘅街道
改變就喺街道裏邊
多謝
（掌聲）